La Sub-direcció de Drogodependències està impulsant la incorporació sistematitzada de la perspectiva de gènere en totes les seves actuacions.
Si bé la institució té una llarga trajectòria en relació amb la sensibilització respecte a les qüestions de gènere, ha volgut fer un pas més en aquesta línia i ha constituït una comissió específica que compta amb professionals especialitzades en gènere i drogues amb l'objectiu de fer transversal la mirada de gènere de forma generalitzada.
Ens referim a conèixer i revertir l'impacte dels biaixos de gènere en àmbits com l'epidemiologia, la recerca, la prevenció en l'abús de drogues, la xarxa d'atenció i recuperació, la reducció de danys i les addiccions sense substància, entre d'altres.
Analitzar l'impacte de gènere en la intervenció en drogues implica concretar com ha influït l'educació diferencial i desigual rebuda per homes i dones, així com les desigualtats estructurals i com aquestes es tradueixen en tots els àmbits que es relacionen amb el consum de drogues.
En concret, alguns aspectes serien: identificar les possibles diferències en les motivacions cap al consum de drogues, el disseny masculinitzat dels serveis d'atenció i el seu impacte en l'accés i permanència de les dones en els processos de recuperació, el doble estigma que sofreixen les dones drogodependents, la importància de les creences i els estereotips professionals en la intervenció o els actes de violència masclista que es produeixen en l'àmbit de la prevenció i atenció a les drogodependències.
La metodologia per assegurar aquesta anàlisi sistemàtica de la incorporació de la perspectiva de gènere requereix de diferents accions que estem duent a terme, com ara la formació de l'equip professional de la Sub-direcció i de la xarxa d'atenció en relació amb la perspectiva de gènere, la perspectiva LGTBIQ i els actes de violència masclista; la lectura documental sistemàtica per tal d'incorporar un llenguatge inclusiu i, sobretot, l'anàlisi exhaustiva de cadascun dels projectes, informacions i continguts produïts posant l'atenció en els possibles biaixos de gènere i la necessària reformulació.
Revisió de l e s falses creences i els efectes de les drogues des de la perspectiva de gènere
Un dels exemples d'aquesta incorporació de la perspectiva de gènere desenvolupat recentment ha estat la revisió de les f a lses creences i els efectes de les drogues des de la perspectiva de gènere.
Enriquir aquesta informació amb aquesta mirada ha permès, d'una banda, identificar i visibilitzar quins són els estereotips de gènere que impacten especialment en les dones i les dificultats que els genera com a conseqüència conviure amb el consum, l'abús o la dependència.
D'altra banda, trobareu descrits aquells efectes i algunes conseqüències de les substàncies que sovint no apareixen en l'anàlisi dels efectes perquè no responen a cossos masculins.
La visió androcèntrica ha estat majoritàriament aplicada a les anàlisis i estudis en salut.
És per això que trobem una menor descripció dels efectes que es donen en dones o en cossos no normatius.
Intentem aquí complementar i diversificar les realitats sobre aquests efectes.
Així mateix, el document visibilitza els actes de violència masclista que es poden produir en contextos on hi ha consum de drogues.
Els actes de violència masclista no són conseqüència directa derivada del consum de substàncies, però sí que trobem manifestacions específiques d'aquests actes relacionades amb les drogues que són les que trobareu en aquest document.